盤福路

盤福路係中國廣東省廣州市入面嘅一條馬路，附近冇幾遠就係象崗山。西南邊喺海珠北路同百靈路附近嘅市一醫院嗰邊開始，一直向東北去到解放北路嗰邊。

概要 
全長766米，闊32米，雙向4車道。

史 
關於條路嘅來歷，依家有兩種講法：
美籍唐人出錢開路
舊時成條盤福路都係廣州西北城牆。到咗1918年，廣州市政府開始拆城牆嚟整馬路，喺嗰陣時拆城牆嚟整馬路，就係整到去依家嘅人民北路嗰邊，但佢哋因為唔夠錢，就冇再搞落去。後嚟美籍華人伍籍磐同埋夫人江福貞嚟投資，開咗一條馬路，結果就攞咗呢兩個人嘅名嘅其中一個字嚟做路名，所以咪就嗌咗「盤福路」囉。
盤福里
就話清初呢度有條巷仔嗌「盤福里」，路名承襲巷名。禪宗六祖惠能曾經嚟廣州弘法，種咗樖菩提樹，重起咗戒壇添。結果呢帶畀人話係佛門福地，所以呢度得名「盤福里」。喺1918年廣州市政府就開始拆城牆嚟整馬路嗰陣，由於呢條馬路喺盤福里嘅北邊，所以嗌做「盤福北路」。但係到咗20世紀50年代初，呢條馬路嘅「北」字被人斬咗，就變咗「盤福路」呢隻名喇。

馬路嘅縮短
之前嘅盤福路係同虎長路、長庚路接埋一齊嘅，不過依家已經被廣州市第一人民醫院截斷咗。

特色
喺中華人民共和國成立之前，呢条馬路係條棺材街嚟嘅。嗰陣時係廣州嘅鄉下地方，而「方便醫院」、部隊醫院同埋「月光公司」都係喺呢度。所以長生檔同賣衣紙香燭嘅舖頭生意都幾好，不過依家盤福路做咗條食街，有幾多嘅小食舖、酒吧。

經過嘅道路 
呢度啲路嘅順序係從西南去到東北嚟排嘅，其中加粗咗嘅字係主幹道：
 海珠北路、百靈路
 東風西路
 盤福大街
 解放北路

廣州道路
越秀區道路